Sou Breyton Paulse dié Fidjiaan kon keer?Breyton Paulse en Jonah Lomu na nog n drielose toets vir die groot All Black-vleuel (Foto pt.klear.com) Sergeal Peterson moet by Breyton Paulse gaan kers opsteek . Peterson is, net soos Paulse in sy speeldae was, baie gevaarlik op die aanval, maar Saterdag in die Wembleystadion in Londen het hy die Bok-ondersteuners sooibrand met sy verdediging gegee. Ter versagting moet bygevoeg word dat hy teen die monstervleuel, die Fidjiaanse-gebore Wallaby Taqele Naiyaravoro te staan gekom het. Naiyaravoro, wat as speler van die wedstryd aangewys is, weeg 123 kg en is ŉ paar keer bo-oor Petersen. Dis eintlik verrassend dat die Fidjiaan nie in die Wallaby-groep is nie (miskien oor die Wallabies se reëls oor oorsese spelers?) want as jy hom reg gebruik, is hy onstuitbaar – net soos Jonah Lomu, Inga Tuigamala, die oud-Bokke Gert Muller en Carel Fourie, Nemani Nadolo en Lote Tuqiri. Hoe keer jy ŉ weghol-lokomotief op volle vaart? Vra maar vir Paulse, wat die kuns verstaan het om Lomu in toom te hou. Paulse was selfs ŉ paar kilogram ligter as Petersen, maar hy het dit reggekry om Lomu – 120km – in ses toetse van die doellyn af weg te hou. Lomu, wat 37 drieë vir die All Blacks in 63 toetse gedruk het, kon dit nooit teen Paulse vermag nie. Soms het Paulse Lomu van die kant af platgetrek; hy het hom een of twee keer van agter af ingehardloop; soms het hy hom tromp-op geloop en soms het hy aan hom gehang. Hy was Lomu se tier. Dit het my laat terugdink aan die vuurvreter All Blacks-vleuel Grant Batty, wat in 1976 op toer in Suid-Afrika was. Batty was net 1,65 m lank en het net 70 kg geweeg, maar hy het die Bokke gryshare besorg. Dié kapokhaantjie se regterknie was toe reeds voos, maar hy het aan- en uitgehou en die Bokke en die ondersteuners al hul dae besorg. Hy het nie ŉ bang haar op sy kop gehad nie (hy het toe al begin bles word), het ŉ welige pikswart Zapata-snor gehad en in al vier toetse teen die Bokke gespeel. Hy het gewys dat grootte nie al is wat saak maak nie. Verdediging het baie met houding en ŉ groot hart te doen en daar wag harde werk op die Bokke se verdedigingsghoeroe, JP Ferreira. As Peterson die nodige vaardighede op die aanval en verdediging kan kombineer, wag daar ŉ groot toekoms op hom. Knap hy nie sy verdediging op nie, sal sy loopbaan stagneer, want een van sy groot leemtes is binne 80 minute ontbloot.